Rozsudok Súdneho dvora (ôsma komora) zo 17. októbra 2018 – Komisia/Írsko
(vec C‑504/17)(1)
„Nesplnenie povinnosti členským štátom – Zdaňovanie energetických výrobkov a elektriny – Smernica 2003/96/ES – Články 4 a 7 – Uplatňovanie minimálnej úrovne zdaňovania predpísanej pre motorové palivá – Smernica 95/60/ES – Daňové označovanie plynových olejov a petroleja – Tankovanie súkromných rekreačných plavidiel“
Daňové ustanovenia – Harmonizácia právnych predpisov – Zdaňovanie energetických výrobkov a elektriny – Smernica 2003/96 – Uplatňovanie minimálnej úrovne zdaňovania predpísanej pre motorové palivá – Palivá používané na pohon súkromných rekreačných plavidiel – Neexistencia záruky účinného uplatňovania minimálnych sadzieb – Smernica 95/60 – Daňové označovanie plynových olejov a petroleja – Označené palivo, ktoré nebolo oslobodené od dane, ani daň z neho nebola znížená – Povolenie používania tohto paliva na pohon súkromných rekreačných plavidiel – Nesplnenie povinnosti
(smernica Rady 95/60 a smernica Rady 2003/96, články 4 a 7)
(pozri bod 69, bod 1 výroku)
Výrok
1.
Írsko si tým, že na plynový olej používaný ako motorové palivo na pohon súkromných rekreačných plavidiel nezabezpečilo uplatňovanie minimálnej úrovne zdaňovania uplatňovanej na motorové palivá predpísanej smernicou Rady 2003/96/ES z 27. októbra 2003 o reštrukturalizácii právneho rámca spoločenstva pre zdaňovanie energetických výrobkov a elektriny, a tým, že povolilo používanie označených palív na pohon súkromných rekreačných plavidiel, hoci toto palivo nebolo oslobodené od dane, ani daň z neho nebola znížená, nesplnilo povinnosti, ktoré mu vyplývajú z článkov smernice 2003/96 a smernice Rady 95/60/ES z 27. novembra 1995 o daňovom označovaní plynových olejov a petroleja.
2.
Írsko je povinné nahradiť trovy konania.
1 Ú. v. EÚ C 347, 16.10.2017.